Revista de drept public - o revistă cu tradiție în spațiul juridic românesc - pășește într-o nouă direcție, cu o nouă structură și însoțită de valorosul partener, Editura Universul Juridic. Înalta ținută științifică impusă de tradiția acestei reviste reprezintă punctul de pornire pentru această colaborare, structura revistei având la bază o puternică echipă redacțională, care îmbină armonios experiența și autoritatea unora dintre membri cu entuziasmul și tinerețea altora. Colegiul de redacție al Revistei de drept public își impune autoritatea prin prezența unor personalități marcante în cadrul lumii juridice românești și străine. Editura Universul Juridic reprezintă un partener de încredere în această colaborare, contribuind prin experiența redacțională în domeniul periodicelor, precum și prin organizarea unor evenimente adresate mediului academic și nu numai, sub patronajul Revistei de drept public. Ca urmare a schimbărilor legislative din ultimii ani, dreptul public se confruntă cu diverse probleme de interpretare sau lacune legislative care nu au fost clarificate de legiuitor. De aceea, în paginile revistei se vor regăsi subiecte de actualitate juridică, opinii relevante cu privire la practicile instituționale și articole de doctrină juridică semnate de autorități în domeniu.